அப்போது அவனைப்பார்க்க எல்லையில்லாத சோகத்தை மானுட உருவமாக்கியவன் போலிருந்தான். மனம் நெகிழ்ந்து போன்·ப்ரே அவன் கைகளைப் பற்றிக் கொண்டார். ”நான் உன்னுடன் இருக்கிறேன். நானிருக்கும்வரை நீ கைவிடப்பட்டவனல்ல” என்றார். ”நீங்கள் ஆசீர்வதிக்கப்பட்டிருக்கிறீர்கள் கர்டினல்” என்றான் மானுவேல். மாலை வெயிலின் கிரணங்கள் செந்நிறக் கண்ணாடி வழியாக வந்து அவன் முகத்தில் பட்டதனால் அவன் முகம் தீ போல சுடர்விட்டுக் கொண்டிருப்பதாக அவருக்குப் பட்டது.